Zuma nie welkom by Kathrada-begrafnisAhmed Kathrada. Foto: Flickr/GovernmentZA Pres. Jacob Zuma sal nie Ahmed Kathrada, die ANC-strydos, se begrafnis bywoon nie. Dr. Bongani Ngqulunga, woordvoerder van die presidensie, het gesê Kathrada word vandag in die Wespark-begraafplaas in Johannesburg ter ruste gelê na ŉ gedenkdiens. Zuma het ŉ spesiale amptelike begrafnis vir Kathrada (87), wat Dinsdagoggend oorlede is, aangekondig. “Pres. Zuma sal nie die gedenkdiens en begrafnis bywoon nie, in ooreenstemming met die wense van die familie,” het Ngqulunga gesê. “Adj.pres. Cyril Ramaphosa sal die regering se afvaardiging lei.” Zuma het intussen vandag se kabinetsvergadering tot later vanmiddag uitgestel sodat diegene wat wil, die begrafnis kan bywoon. Hy het weer sy medelye uitgespreek teenoor Kathrada se lewensmaat, Barbara Hogan, voormalige minister van openbare ondernemings en die res van die vryheidsvegter se familie. “Die land het een van sy waardevolste en mees gerespekteerde vryheidsvegters verloor. Kathrada se dood is ŉ reuse verlies vir sy familie en alle Suid-Afrikaners. Hy was een van die vreeslose en toegewyde argitekte van die vry en demokratiese Suid-Afrika,” het Zuma gesê. Kathrada het vroeër vandeesmaand ŉ operasie in ŉ Johannesburgse hospitaal ondergaan om ŉ bloedklont op sy brein te verwyder. Hy het daarna verskeie komplikasies ervaar. Kathrada was saam met Andrew Mlangeni en Denis Goldberg die laaste van die sogenaamde Rivonia-beskuldigdes wat nog gelewe het nadat oudpres. Nelson Mandela in 2013 dood is. Al vier mans is saam met Govan Mbeki, Walter Sisulu, Raymond Mhlaba en Elias Motsoaledi in 1964 tot lewenslange tronkstraf gevonnis. Mandela en Kathrada was goeie vriende terwyl hulle saam op Robbeneiland gevange gehou is. Kathrada is langer as 26 jaar op Robbeneiland aangehou. Kathrada het in November verlede jaar saam met ander anti-apartheid-struggle-veterane sy kommer uitgespreek oor die stand van die ANC en die land.